[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.1.2008

SEC(2008) 101 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΕ Σύστημα έγκαιρης προειδοποίησης αριθ. 12/2007

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Εσοδα ειδικού προορισμού 3

3. Ταμείο αναδιάρθρωσης στον τομέα της ζάχαρης 4

4. Σχόλια για την εκτελεση του προϋπολογισμου 2007 4

5. Συμπεράσματα 7

1. Εισαγωγή

Η προσωρινή απορρόφηση των πιστώσεων της χρήσης 2007 (16 Οκτωβρίου 2006 έως 15 Οκτωβρίου 2007) αναμένεται να φθάσει στα 42 139,8 εκατ. ευρώ, δηλαδή ποσοστό 98,7% των αρχικών πιστώσεων. Το ποσό αυτό περιλαμβάνει τα χρήματα που ανακτήθηκαν από τα κράτη μέλη μέσω των διορθώσεων εκκαθάρισης των λογαριασμών του ΕΓΤΕ και με τις αναστολές και μειώσεις των μηνιαίων επιστροφών που επιβλήθηκαν στη διάρκεια της χρήσης. Το ποσό αυτό περιλαμβάνει επίσης εκτίμηση των δαπανών τις οποίες εξακολουθεί να μπορεί να πραγματοποιήσει απ’ευθείας η Επιτροπή μέχρι τις 31 Δεκεμβρίου 2007.

Η προσωρινή αυτή απορρόφηση των πιστώσεων του προϋπολογισμού, που παρουσιάζεται αναλυτικά στο συνημμένο πίνακα, δείχνει συνολική υστέρηση εκτέλεσης κατά περίπου – 571,9 εκατ. ευρώ συγκριτικώς προς τις αρχικές πιστώσεις του προϋπολογισμού.

2. Εσοδα ειδικού προορισμού

Με βάση τις διατάξεις του άρθρου 34 του κανονισμού (ΕΚ) αριθ. 1290/2005 με αντικείμενο τη χρηματοδότηση της νέας ΚΓΠ, τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης ως προς τη συμμόρφωση, από παρατυπίες και από την εισφορά επί του γάλακτος θεωρούνται ως έσοδα ειδικού προορισμού που διατίθενται για τη χρηματοδότηση των δαπανών του ΕΓΤΕ. Τη χρονική στιγμή της κατάρτισης του προϋπολογισμού 2007 έγινε εκτίμηση των ανωτέρω εσόδων και το κατ’ εκτίμηση ποσό ελήφθη υπόψη όταν η αρμόδια για τον προϋπολογισμό αρχή ενέκρινε τις πιστώσεις του προϋπολογισμού 2007. Συγκεκριμένα:

- οι εισπράξεις από την εισφορά επί του γάλακτος εκτιμήθηκαν σε 349,0 εκατομμύρια ευρώ και ελήφθησαν υπόψη με τη μείωση των πιστώσεων που ζητήθηκαν για τον τομέα του γάλακτος και των γαλακτοκομικών προϊόντων, στον οποίο η αρμόδια για τον προϋπολογισμό αρχή διέθεσε ποσό ύψους 587,0 εκατομμυρίων ευρώ,

- οι εισπράξεις από τα ανακτηθέντα ποσά εκκαθάρισης ως προς τη συμμόρφωση και από τις παρατυπίες εκτιμήθηκαν σε 568,0 εκατομμύρια ευρώ και 70,0 εκατομμύρια ευρώ, αντιστοίχως. Το συνολικό ποσό των 638,0 εκατομμυρίων ευρώ ελήφθη υπόψη με τη μείωση των πιστώσεων που ζητήθηκαν για το καθεστώς ενιαίας ενίσχυσης, για το οποίο η αρμόδια για τον προϋπολογισμό αρχή διέθεσε ποσό ύψους 27 918,0 εκατομμυρίων ευρώ.

Ο συνημμένος στο παράρτημα πίνακας εμφαίνει την εκτέλεση του λογαριασμού εσόδων ειδικού προορισμού για τον οποίο συγκεντρώθηκε ποσό ύψους 1 159,7 εκατομμυρίων ευρώ στη διάρκεια της χρήσης. Συγκεκριμένα:

- από την εισφορά επί του γάλακτος συγκεντρώθηκε ποσό περίπου 362,7 εκατομμυρίων ευρώ σε σύγκριση με την αρχική εκτίμηση των 349,0 εκατομμυρίων ευρώ,

- τα ανακτηθέντα ποσά εκκαθάρισης ως προς τη συμμόρφωση ανήλθαν σε περίπου 557,8 εκατομμύρια ευρώ σε σύγκριση με την αρχική εκτίμηση των 368,0 εκατομμυρίων ευρώ, και

- οι εισπράξεις από τις παρατυπίες ανήλθαν σε περίπου 239,3 εκατομμύρια ευρώ σε σύγκριση με την αρχική εκτίμηση των 70,0 εκατομμυρίων ευρώ.

Σύμφωνα με τους ισχύοντες κανόνες, τα έσοδα αυτά μπορούν να χρησιμοποιηθούν, εν όλω ή εν μέρει, για να καλύψουν τη χρηματοδότηση των δαπανών του ΕΓΤΕ εάν οι πιστώσεις του προϋπολογισμού που χορηγούνται από την αρμόδια για τον προϋπολογισμό αρχή δεν φθάνουν για να χρηματοδοτήσουν τις πραγματοποιούμενες δαπάνες από τα κράτη μέλη. Σε περίπτωση που δεν χρησιμοποιείται το σύνολο ή μέρος των ανωτέρω εσόδων, τότε το ποσό αυτό μεταφέρεται αυτόματα στην επόμενη χρήση.

Συνεκτιμώντας την υστέρηση απορρόφησης των πιστώσεων του προϋπολογισμού 2007, υπό τις περιστάσεις αυτές το σύνολο των προοριζόμενων για το ΕΓΤΕ εσόδων θα μεταφερθεί στη χρήση 2008 και θα χρησιμοποιηθεί για την κάλυψη των αναμενόμενων κατά το 2008 αναγκών του προϋπολογισμού.

3. Ταμείο αναδιάρθρωσης στον τομέα της ζάχαρης

Τα προσωρινά ποσά αναδιάρθρωσης στον τομέα της ζάχαρης τυγχάνουν μεταχείρισης ως έσοδα ειδικού προορισμού με σκοπό τη χρηματοδότηση της ενίσχυσης στην αναδιάρθρωση του τομέα της ζάχαρης και άλλων ενισχύσεων που προβλέπονται στο Ταμείο Αναδιάρθρωσης. Για την περίοδο εμπορίας 2006/2007, τα ανωτέρω ποσά αφορούν ποσοτικές ποσοστώσεις ζάχαρης, σιροπιού ινουλίνης και ισογλυκόζης που ευρίσκονται στην κατοχή εμπορευόμενων και πρόκειται να συλλεγούν και να καταβληθούν από τα κράτη μέλη στο Ταμείο σε δύο δόσεις, με αντίστοιχες προθεσμίες 31 Μαρτίου και 30 Νοεμβρίου 2007. Έως τα τέλη Μαρτίου, τα κράτη μέλη είχαν καταβάλει στο λογαριασμό εσόδων ειδικού προορισμού την πρώτη δόση των οφειλόμενων ποσών αναδιάρθρωσης που ανερχόταν σε 1 287,2 εκατομμύρια ευρώ. Εξάλλου, στη διάρκεια της χρήσης 2007, τα κράτη μέλη κατέβαλαν σε εμπλεκόμενους παράγοντες 551,4 εκατομμύρια ευρώ για ενισχύσεις στον αναδιαρθρωμένο κλάδο ζάχαρης, για ενισχύσεις διαφοροποίησης, καθώς και για ενισχύσεις σε ζαχαρουργεία.

Οι πληρωμές αυτές χρηματοδοτούνται από τον προαναφερθέντα λογαριασμό εσόδων ειδικού προορισμού, ενώ το αχρησιμοποίητο υπόλοιπο ύψους 735,9 εκατομμυρίων ευρώ θα μεταφερθεί στη χρήση 2008 ώστε να καλυφθούν οι πληρωμές για ενισχύσεις αναδιάρθρωσης και άλλες ενισχύσεις που αναμένεται να χορηγηθούν το έτος αυτό.

4. Σχόλια για την εκτελεση του προϋπολογισμου 2007

Η προσωρινή εκτέλεση του προϋπολογισμού επηρεάστηκε από ορισμένους παράγοντες οι οποίοι μπορούν να περιγραφούν σε αδρές γραμμές για τους σημαντικότερους τομείς ως εξής:

4.1. Νομισματικοί παράγοντες

Στο επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνεται υπόψη η εξέλιξη της ισοτιμίας δολαρίου ΗΠΑ/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, οι δαπάνες επηρεάζονται από την πορεία της ανωτέρω ισοτιμίας.

Σύμφωνα με το άρθρο 21 του κανονισμού (EΚ) αριθ. 1290/2005, ο προϋπολογισμός που εγκρίθηκε από την αρμόδια για τον προϋπολογισμό αρχή καταρτίστηκε με βάση τη μέση ισοτιμία 1 ευρώ = 1,27 $ για το διάστημα Ιουλίου-Σεπτεμβρίου 2006. Σημειωτέον ότι για το διάστημα από την 1η Αυγούστου 2006 έως τις 31 Ιουλίου 2007 η μέση ισοτιμία ήταν περίπου 1 ευρώ = 1,31 $, δηλαδή 3,1% πάνω από την ισοτιμία που χρησιμοποιήθηκε για την κατάρτιση του προϋπολογισμού 2007.

4.2. Μέτρα παρέμβασης στην αγορά (-746,8 εκατομμύρια ευρώ)

Οι παρεμβάσεις στις αγορές γεωργικών προϊόντων σημείωσαν υστέρηση εκτέλεσης των πιστώσεων του προϋπολογισμού, ανερχόμενη σε – 746,8 εκατομμύρια ευρώ. Τα κονδύλια για τα σιτηρά, οι επιστροφές για προϊόντα εκτός παραρτήματος Ι και οι πιστώσεις για τα οπωροκηπευτικά παρουσίασαν τις σημαντικότερες υστερήσεις απορρόφησης, ενώ τη σημαντικότερη υπέρβαση εκτέλεσης εμφάνισε ο τομέας της ζάχαρης.

(Σημείωση: εντός παρενθέσεως σημειώνεται το επίπεδο υπέρβασης (+) ή υστέρησης (–) εκτέλεσης).

4.2.1. Σιτηρά (– 649,3 εκατομμύρια ευρώ)

Στην αγορά σιτηρών επικράτησαν εφέτος εξαιρετικά ευνοϊκές εσωτερικές και εξωτερικές συνθήκες, με συνέπεια υψηλότερες τιμές στην εσωτερική και την παγκόσμια αγορά. Η προκύψασα υστέρηση εκτέλεσης οφειλόταν στα εξής:

- το αξιόλογο καθαρό κέρδος για τον προϋπολογισμό, επειδή οι αγορασθείσες ποσότητες σιτηρών προς δημόσια αποθεματοποίηση ήσαν πολύ χαμηλές, ενώ από τα δημόσια αποθέματα επωλήθησαν τεράστιες ποσότητες σε υψηλές τιμές· και

- τις χαμηλότερες δαπάνες που πραγματοποιήθηκαν για επιστροφές κατά την εξαγωγή σιτηρών, καθώς για το πλείστο της χρήσης είχε οριστεί μηδενική επιστροφή.

4.2.2. Επιστροφές για προϊόντα εκτός παραρτήματος Ι (– 113,8 εκατομμύρια ευρώ)

Και σ’αυτόν τον τομέα επίσης οι πολύ ευνοϊκές εσωτερικές και εξωτερικές συνθήκες που επικράτησαν στις αγορές σιτηρών και γαλακτοκομικών προϊόντων είχαν ως αποτέλεσμα συνολική εν γένει μείωση του ύψους των επιστροφών κατά την εξαγωγή και κατά συνέπεια χαμηλότερες δαπάνες για επιστροφές κατά την εξαγωγή μεταποιημένων γεωργικών προϊόντων. Εξ ου και η προκύψασα υστέρηση απορρόφησης των πιστώσεων του προϋπολογισμού.

4.2.3. Ζάχαρη (+ 132,5 εκατομμύρια ευρώ)

Η υπέρβαση αυτή εκτέλεσης των πιστώσεων του προϋπολογισμού οφειλόταν στις αυξημένες δαπάνες στις οποίες υποβλήθηκαν τα κράτη μέλη για επιστροφές κατά την εξαγωγή, καθώς οι ποσότητες εξαγόμενης ζάχαρης, τόσο της διακινούμενης στην ελεύθερη αγορά όσο και της προερχόμενης από δημόσια αποθεματοποίηση, ήσαν πολύ μεγαλύτερες σε σύγκριση με τις παραδοχές που έγιναν κατά την κατάρτιση του προϋπολογισμού 2007. Η κατάσταση αυτή ήταν εν μέρει αποτέλεσμα του γεγονότος ότι οι αποσυρθείσες ποσότητες ζάχαρης στο πλαίσιο του ταμείου αναδιάρθρωσης στον τομέα της ζάχαρης ήσαν πολύ χαμηλότερες των αναμενόμενων.

4.2.4. Οπωροκηπευτικά (– 69,9 εκατομμύρια ευρώ)

Η υστέρηση αυτή απορρόφησης των πιστώσεων του προϋπολογισμού οφειλόταν πρωτίστως στις χαμηλότερες δαπάνες στις οποίες υποβλήθηκαν τα κράτη μέλη που προήλθαν από τις μικρότερες ποσότητες ντομάτας για την οποία εισπράχθηκε ενίσχυση μεταποίησης και τη χαμηλότερη άντληση χρημάτων από τα επιχειρησιακά ταμεία των οργανώσεων παραγωγών σε σύγκριση με τις παραδοχές που έγιναν κατά την κατάρτιση του προϋπολογισμού 2007.

4.2.5. Γάλα και γαλακτοκομικά προϊόντα (+ 51,2 εκατομμύρια ευρώ)

Οι πολύ ευνοϊκές εσωτερικές και εξωτερικές συνθήκες που επικράτησαν στις αγορές γαλακτοκομικών προϊόντων είχαν ως αποτέλεσμα χαμηλότερες δαπάνες στις οποίες υποβλήθηκαν τα κράτη μέλη για επιστροφές κατά την εξαγωγή γαλακτοκομικών προϊόντων, για δημόσια αποθεματοποίηση βουτύρου και για ενισχύσεις διάθεσης αποκορυφωμένου γάλακτος στην εσωτερική αγορά.

Εν τούτοις, η υπέρβαση αυτή εκτέλεσης των πιστώσεων του προϋπολογισμού οφείλεται σε τεχνικούς λόγους. Αρχής γενομένης με τον προϋπολογισμό 2007, τα έσοδα από την εισφορά επί του γάλακτος, που υπολογίσθηκαν κατ’ εκτίμηση αρχικώς σε 349,0 εκατομμύρια ευρώ, τυγχάνουν χωριστής μεταχείρισης ως έσοδο ειδικού προορισμού διατιθέμενο στο ΕΓΤΕ. Τα κονδύλια του προϋπολογισμού 2007 που ζητήθηκαν και δόθηκαν από την αρμόδια για τον προϋπολογισμό αρχή για τον εν λόγω τομέα δεν περιλάμβαναν τα έσοδα αυτά, όντας κατά βάση χαμηλότερα κατά το ανωτέρω ποσό. Αυτός είναι ο λόγος για τον οποίο σημειώθηκε η υπέρβαση αυτή εκτέλεσης των πιστώσεων του προϋπολογισμού.

Αν λαμβάνονταν υπόψη τα έσοδα από την εισφορά επί του γάλακτος, τα οποία αρχικώς προβλεπόταν να διατεθούν στο γαλακτοκομικό τομέα, θα προέκυπτε υστέρηση απορρόφησης ύψους – 297,8 εκατομμυρίων ευρώ για τον υπόψη τομέα.

4.3. Άμεσες ενισχύσεις (+ 167,2 εκατομμύρια ευρώ)

Η υπέρβαση αυτή εκτέλεσης είναι αποτέλεσμα των υψηλότερων δαπανών στις οποίες υποβλήθηκαν τα κράτη μέλη, τόσο στο πλαίσιο του καθεστώτος ενιαίας ενίσχυσης, όσο και για τα υπόλοιπα καθεστώτα άμεσων ενισχύσεων, σε σύγκριση με τα κονδύλια που ενεγράφησαν στον προϋπολογισμό 2007 για τα εν λόγω μέτρα.

Εν τούτοις, η ανωτέρω υπέρβαση εκτέλεσης των πιστώσεων του προϋπολογισμού οφείλεται και αυτή σε τεχνικούς λόγους. Αρχής γενομένης με τον προϋπολογισμό 2007, τα έσοδα από την εκκαθάριση συμμόρφωσης και από παρατυπίες, που υπολογίσθηκαν κατ’ εκτίμηση αρχικώς σε 638,0 εκατομμύρια ευρώ, τυγχάνουν χωριστής μεταχείρισης ως έσοδο ειδικού προορισμού διατιθέμενο στο ΕΓΤΕ. Τα κονδύλια του προϋπολογισμού 2007 που ζητήθηκαν και δόθηκαν από την αρμόδια για τον προϋπολογισμό αρχή για τον εν λόγω τομέα δεν περιλάμβαναν τα έσοδα αυτά, όντας κατά βάση χαμηλότερα κατά το ανωτέρω ποσό. Αυτός είναι ο λόγος για τον οποίο σημειώθηκε η υπέρβαση αυτή εκτέλεσης των πιστώσεων του προϋπολογισμού.

Αν λαμβάνονταν υπόψη τα έσοδα από την εκκαθάριση συμμόρφωσης και από παρατυπίες, τα οποία αρχικώς προβλεπόταν να διατεθούν στο καθεστώς ενιαίας ενίσχυσης, θα προέκυπτε για το κεφάλαιο των άμεσων ενισχύσεων το 2007 υστέρηση απορρόφησης ύψους 470,8 εκατομμυρίων ευρώ.

4.4. Λογιστικός έλεγχος των γεωργικών δαπανών

4.4.1. Λογιστική εκκαθάριση των λογαριασμών προηγούμενων χρήσεων (+ 79,9 εκατομμύρια ευρώ)

Η Επιτροπή έχει εκδώσει όλες τις αποφάσεις εκκαθάρισης λογαριασμών που αναμένεται να εκτελεσθούν έως τα τέλη της τρέχουσας χρήσης. Το καθαρό ποσό που ανακτήθηκε μέσω των επιβαλλόμενων με τις εν λόγω αποφάσεις διορθώσεων έφθασε σε περίπου – 74.7 εκατομμύρια ευρώ. Το ποσό αυτό συγκρινόμενο με εκείνο των– 178,0 εκατομμυρίων ευρώ, το οποίο ενεγράφη στον προϋπολογισμό 2007, είχε ως συνέπεια υστέρηση απορρόφησης των πιστώσεων του προϋπολογισμού. Το έλλειμμα αυτό ανακτώμενων ποσών πρέπει να καλυφθεί και θα οδηγήσει σε αντίστοιχη αύξηση δαπανών του ΕΓΤΕ.

5. Συμπεράσματα

Οι ευνοϊκές συνθήκες στην εσωτερική και την εξωτερική αγορά, που υπήρξαν το χαρακτηριστικό της χρήσης 2007, οδήγησαν σε εξαιρετικά υψηλές τιμές, ειδικώς στις αγορές σιτηρών και γαλακτοκομικών προϊόντων. Η προκύψασα ρευστοποίηση των αποθεμάτων αντίστοιχων προϊόντων σε δημόσια αποθεματοποίηση και τα χαμηλότερα επίπεδα των επιστροφών κατά την εξαγωγή οδήγησαν σε εξοικονόμηση δαπανών του ΕΓΤΕ. Οι μεγαλύτερες εξάλλου ποσότητες εξαγόμενης ζάχαρης οδήγησαν σε υψηλότερες δαπάνες για επιστροφές κατά την εξαγωγή ζάχαρης. Οι παράγοντες αυτοί είχαν ως συνέπεια υστέρηση απορρόφησης των πιστώσεων του προϋπολογισμού για μέτρα παρέμβασης στην αγορά. Η εν λόγω υστέρηση εκτέλεσης αντισταθμίστηκε εν μέρει από τις υψηλότερες δαπάνες για άμεσες ενισχύσεις και για την κάλυψη του αναμενόμενου ελλείμματος ανακτώμενων ποσών στο πλαίσιο της διαδικασίας εκκαθάρισης λογαριασμών. Συνολικά, ως καθαρό αποτέλεσμα, σημειώθηκε υστέρηση απορρόφησης των πιστώσεων του προϋπολογισμού 2007 ύψους περίπου – 571,9 εκατομμυρίων ευρώ. Κατά συνέπεια, το πλήρες ποσό των συγκεντρωθέντων εσόδων και διατεθέντων στο ΕΓΤΕ κατά το 2007, ύψους 1 159,7 εκατομμυρίων ευρώ, θα μεταφερθεί στη χρήση 2008, όπως ήδη προβλέπεται στην πρόταση της τροποποιητικής επιστολής αριθ. 2 του προσχεδίου προϋπολογισμού για το 2008.

Συνεκτιμώντας την υστέρηση εκτέλεσης του προϋπολογισμού 2007, η Επιτροπή πρότεινε στην αρμόδια για τον προϋπολογισμό αρχή, μέσω της υποβολής του τροποποιητικού προϋπολογισμού αριθ. 7/2007, τη μείωση των αρχικών κονδυλίων της ΕΓΤΕ κατά 400,0 εκατομμύρια ευρώ.

ΠΑΡΑΡΤΗΜΑ

[pic]